作者:皮日休
標題:太湖詩：桃花塢
內容:夤緣度南嶺，盡日穿林樾。窮深到茲塢，逸興轉超忽。塢名雖然在，不見桃花發。恐是武陵溪，自閉仙日月。倚峰小精舍，當嶺殘耕垡。將洞任回環，把雲恣披拂。閑禽啼叫窕，險狖眠硉矹。微風吹重嵐，碧埃輕勃勃。清陰減鶴睡，秀色治人渴。敲竹鬥錚摐，弄泉爭咽嗢。空齋蒸柏葉，野飯調石發。空羨塢中人，終身無履襪。